Papersnake/gushiwen huggingface dataset:
诚意伯祠
游朴（明代）

蠖屈龙蟠欲有须，经纶草昧见雄图。风云耦合天为授，日月重开手自扶。

汤相何心先就桀，汉臣遗恨失吞吴。亦知杀运关真宰，圣哲空纡济世谟。
送李大夫赴广州
钱起（唐代）

一贤间气生，麟趾凤凰羽。何意人之望，未为王者辅。

出镇忽推才，盛哉文且武。南越寄维城，雄雄拥甲兵。

鼓门通幕府，天井入军营。厥俗多豪侈，古来难致礼。

唯君饮冰心，可酌贪泉水。忠臣感圣君，徇义不邀勋。

龙镜逃山魅，霜风破嶂雪。征途凡几转，魏阙如在眼。

向郡海潮迎，指乡关树远。按节化瓯闽，下车佳政新。

应令尉陀俗，还作上皇人。支离交俊哲，弱冠至华发。

昔许霄汉期，今嗟鹏鷃别。图南不可御，惆怅守薄暮。
次韵懋宗送别二首 其一
黄叔达（宋代）

一百八盘天上路，去年明日送流人。小诗话别堪垂泪，却道情亲不得亲。
紫溪庄舍读癸丑壁间旧题转眼忽十八年同游十
刘学箕（宋代）

朱垣素壁，醉墨漓淋。
虚堂重临，思古伤今。
文不忍诵，盟弗可寻。
即事即物，抆泪痛心。
书李元亮真牧堂赋后
谢薖（宋代）

挥翰眼中元亮，牧牛何处癯仙。公择如今不泯，当家诸子俱贤。
安居濒江小蓝留三小诗
李新（宋代）

江干平日重回首，楼阁参差自饱秋。
世事从来错经意，一生几误转船头。
宋柳州挽诗
韩淲（宋代）

清德乡闾冠，尝思宋柳州。故家犹有后，季子更无求。

世业终能守，生涯仅足收。伤心往来地，翩旐土冈头。
赠张丞相
宋鼎（唐代）

汉上登飞幰，荆南历旧居。已尝临砌橘，更睹跃池鱼。

盛德继微渺，深衷能卷舒。义申蓬阁际，情切庙堂初。

郡挹文章美，人怀燮理馀。皇恩傥照亮，岂厌承明庐。
高阳台 癸卯岁与外子别后，每逢七夕填词寄怀，今又戊申七夕矣，抚今追昔，不胜悲感，因填此阕
张玉珍（清代）

片月撩愁，尖风拨闷，星桥迢递云边。六度今宵，凄凉最是今年。

柔肠寸断浑如醉，剩残灯、孤影窗前。恨绵绵。万种幽情，几叠吟笺。

它生未卜能相见，叹人间离合，那比神仙。静掩针楼，秋虫细语如怜。

此生已冷繁华梦，尚难抛、笔砚清缘。盼遥天。旧日离亭，一抹荒烟。
病中作
陆游（宋代）

一病二十日，直愁难自还。
残书不成读，长昼只供闲。
风舞迎霜叶，云昏欲雨山。
临窗忽自笑，诗思又相关。
舟中诵陶诗及诸葛传
王遂（宋代）

扣舷细读渊明句，出听还疑是水神。
江上只逢名利客，人间无复有斯人。
重修龙兴观寄呈江吴二尊师
金君卿（宋代）

坛宇榛芜几十年，遗基重葺控长川。
羽人便是雙飞鹤，仙籍须长一洞天。
蓝峤逢秋无败叶，龟池经夏有甘泉。
操舟过客宜停棹，暂到尘襟自洒然。
荔子歌
刘子翚（宋代）

炎精孕秀多灵植。荔子佳名闻自昔。
绛囊剖雪出琱盘，寻常百果无颜色。
闽天六月雨初晴，星火荧煌曜川泽。
欻如彩凤戏翱翔，烂若彤云堆翕爀。
中郎裁品三十二，陈紫方红冠流匹。
盐蒸蜜渍尚绝伦，啄鲜空羡南飞翼。
我闻二和全盛时，贡输不减开元日。
涪州距雍已云远，况此奔驰来海侧。
绣衣中使动輶车，黄纸封林遍阡陌。
浮航走辙空四郡，妙品人间无复得。
似闻供御只纤毫，往往尽入公侯宅。
骊山废苑狐兔静，艮岳新宫鼙鼓急。
繁华今古共凄凉，绕树行吟悲野客。
西风刮地战尘昏，一听胡笳双泪滴。
悼亡六首 其五
吴锦诗（清代）

荏苒光阴已七终，未经一面梦魂中。而今那得鸿都客，引我泉台说苦衷。
送伸仲归漆塘以语及君臣际经书满腹中为韵十首 其六
葛胜仲（宋代）

中年灯火读，阅遍汗简青。岁晚得奥境，领略在六经。

肯薰班马馥，要续丘轲灯。只今未康济，斯人尚郊坰。
游暖泉精舍
喻凫（唐代）

坞木殿前空，山河泽国同。鸟闲沙影上，泉落树阴中。

缆舸蒲花水，萦幡柳絮风。翛然方寸地，何事更悲蓬。
示儿用许广文韵
李昴英（宋代）

斐然狂简不知非，席帽何时免诮议。
官样词章惟典雅，心腔理义要深几。
各随鹏鷃高低适，一笑鸡虫得失微。
偶未成名儿勿恨，我方追悔蹈文闱。
名都篇
陆粲（明代）

名都天下饶，闾里藏豪雄。跹跹轻侠子，结友相追从。

依凭董君宠，著籍期门中。联骑出近郊，翩翩若游龙。

击毬平乐观，逐兽长杨宫。纵横驰道上，意气轻王公。

司𨽻不敢呵，敛手避其锋。暮投北里馆，张组陈歌钟。

嘉肴列千名，酒醴旨且丰。坐拥燕赵姬，巧笑姿芳秾。

转喉变新声，折肢舞回风。为欢竟永夜，挥霍千金空。

天明掉臂去，复会平陵东。日月信徂迈，淫乐何终穷。
送人
释文珦（宋代）

暂时相见还相别，别恨多於未见时。
明日新安江上去，春风波浪不相知。
郭信叔喜神赞
白玉蟾（宋代）

万丈崖头立一梯，百丈竿头垂一手。
绵团裹铁云包月，麒麟海里翻筋斗。
回天拓地立教门，斩新气概鼎乾坤。
倪王人指碧溪水，尽是渠侬无尽恩。
谁乎，冲靖之上足郭信叔者也。
百字令 赋千叶水仙
呆翁和尚（清代）

玉台金盏，争似他、俨若莲花千叶。真个蓬莱弱水客，道骨仙风相接。

翠带春烟，丰容秋月，欲语分明歇。撩人冷艳，小窗苦雨时节。

谩说淡扫娥眉，清风姑射，透体肤如雪。照水盈盈韵静悄，时喷暗香不绝。

一片寒沙，几拳怪石，独立休悽切。梅花常伴，李桃莫与交涉。
建国刘夫人挽歌词
葛立方（宋代）

娈彼闺房秀，鱼轩侈大家。
鸠巢奠苹藻，翟茀绚笄珈。
觉海聊依奠，言筌谢算沙。
平生功用在，无疾问毗耶。
四德推贤范，流芳在管彤。
植兰门户秀，嚼蜡世缘空。
荷橐夫官重，萱堂母道崇。
相孙仍相妇，寂漠閟幽宫。
春雨怀述 其一
牟子才（宋代）

懒把闲情去问花，花如含泪向天涯。二分春色已抛过，几处芳枝蹇未芽。

羯鼓无功缘底事，莺梢已恨落谁家。门前杨柳黄犹淡，为问何时可暮鸦。
明帝
王十朋（宋代）

万乘临雍事老更，桥门亿万会诸生。永平天子真儒雅，只恨容人度未宏。
太博同年叶兄纾以诗及建茶为贶家有蜀笺二轴
司马光（宋代）

闽山草木未全春，破类真茶采撷新。
雅意不忘同臭味，先分畴昔桂堂人。
泊舟仪真江上连日风雨作六言遣闷 其一
程俱（宋代）

汹汹风号万窍，冥冥雨暗长江。午梦归寻三径，南山恰对书窗。
新秋
陆游（宋代）

秋气入清笳，旗亭酒可赊。
长歌穿小市，短帽插幽花。
溪女留新蟹，园公饷晚瓜。
谁知闲老子，解作醉生涯？
泛舟回邑次韵
史尧弼（宋代）

人言佳句有风流，不羡骚人赋远游。
坐遣目前无限意，笔端风起白苹洲。
宫词一百首
岳珂（宋代）

狄家天使夜行边，穆卜亲占百字钱。
五岭共看蕃落马，便将时雨洗蛮烟。
顾钱塘德辉 其六
严遂成（清代）

美人宾客半黄蒿，书画船无桨可操。山色湖光收不去，独披僧帽过临濠。
壕头入衡山界
项安世（宋代）

乱木林中微有路，两山峡里欲无天。
前头似向夔州去，应有西川未了缘。
吴淞江 其二 长桥观鱼
蒋堂（宋代）

曙光东向欲昽明，渔艇纵横映远汀。涛面白烟昏落月，岭头残烧混疏星。

鸣榔莫触蛟龙睡，举网时闻鱼鳖腥。我实宦游无况者，拟来随尔带笭箵。
送郑叔熊归闽
王安石（宋代）

郑子喜论兵，魁然万人敌。
尝持一尺箠，跨马河南北。
方今边利害，口手能讲画。
疑师谷城翁，方略已自得。
天兵卷甲老，壮士不肉食。
低徊向诗书，文字锐鑴刻。
科名又龃龉，弃置非人力。
黄垄雕罽裘，逆旅同偪仄。
秋风吹残汴，霰雪已惊客。
浩歌随东舟，别我无惨恻。
闽生今好游，往往老妻息。
南陔子所慕，天命岂终塞。
当置酒
曹勋（宋代）

置酒临芳观，张筵继落晖。
选妓调丝竹，迎宾奉酒卮。
月影移歌扇，花光照舞衣。
霞觞飞白羽，高论吐虹霓。
人生不满百，行乐当及时。
当歌期酩酊，谁能较是非。
避贼严阳山次蜀僧清雅韵 其二
韩驹（宋代）

乱离多探报，荒僻少知闻。白发如荒草，秋来不可耘。
望雪诗
丘迟（南北朝）

氛氲发紫汉，杂沓被朱城。倏忽银台构，俄顷玉树生。

绵绵九轨合，昭昭四区明。
秋怀五首
鲍溶（唐代）

促促生有涯，营营意无限。无限意未申，有涯生已晚。

恩荣不可恃，天道归寸管。老如影随人，时若车下坂。

行者归期尽，居人心更远。凉风日萧条，亲戚长在眼。

多忧知无奈，圣贤莫能免。客鸟投本枝，生生复深浅。

秋晓客迢迢，月清风楚楚。草虫夜侵我，唧唧床下语。

流年白日驰，微愿不我与。心如缫丝纶，展转多头绪。

凭觞散烦襟，援瑟清夜拊。回感帝子心，空堂有烟雨。

丝减悲不减，器新声更古。一弦有馀哀，何况二十五。

九月夜如年，幽房劳别梦。不知别日远，夜夜犹相送。

玉床暗虫响，锦席寒泪冻。明镜失旧人，空林误归凤。

新年堪爱惜，锦字亦珍重。一念皎皎时，幽襟非所用。

金气白日来，疏黄满河关。平居乏愉悦，况复身险艰。

一忆故乡居，一望客人还。两心四海中，谁不伤朱颜。

双燕不巢树，浮萍不出山。性命君由天，安得易其间。

休悲砌虫苦，此日无人闲。

龙荒变露色，燕雁南为客。游子声影中，涕零念离析。

四时如车马，转此今与昔。往叹在空中，存事委幽迹。

翩翩日敛照，朗朗月系夕。物生春不留，年壮老还迫。

天机杳何为，长寿与松柏。
杨桥八景诗 其一 双桥虹影
苏景云（清代）

截水为梁驾碧空，双双落影似垂虹。临河不必停车问，益信桃源路可通。
东楼晓
白居易（唐代）

脉脉复脉脉，东楼无宿客。城暗云雾多，峡深田地窄。

宵灯尚留焰，晨禽初展翮。欲知山高低，不见东方白。
依韵答范天民
梅尧臣（宋代）

古今冠佩立朝人，多作北山松下尘。
我爱蟠桃种来久，开花结子不由春。
送人得荡子归倡妇（一作行不归）
灵一（唐代）

垂涕凭回信，为语柳园人。情知独难守，又是一阳春。
拟古宫词一百首
朱让栩（明代）

玉露侵阶点翠苔，金波穿牖共徘徊。
潜身坐倚梧桐树，待学吹箫等凤来。
和九兄贺二十六兄除大谏
李处权（宋代）

祖德当年吐握勤，谏垣人物典刑存。
在阴鸣鹤和有子，产峄孤刑枝见孙。
王室艰难欣得士，世家矜伐敢援恩。
清明謇谔平生事，况乃中兴闢四门。
登岳阳楼有怀寄座主相公
曹邺（唐代）

南登岳阳楼，北眺长安道。不见升平里，千山树如草。

骨肉在南楚，沈忧起常早。白社愁成空，秋芜待谁扫。

常闻诗人语，西子不宜老。赖识丹元君，时来语蓬岛。
酬立朝叔秋日赠别之作
佘翔（明代）

岂是浔阳五柳家，柴门生计老烟霞。玄经不废愁中草，青鬓俄惊病里华。

海戌云寒遥度雁，枫林月白乱啼鸦。仲容飘泊天涯去，竹下衔杯兴转赊。
送陈六溪之江右皋
章熙（明代）

粉署含鸡舌，新恩易豸衣。风花春正好，樽俎重相违。

岐路苍烟漠，江干碧草菲。知君滕阁上，北斗指皇畿。
题吴江叶天寥画像天寥为浮屠以卒
郑孝胥（清代）

薙发令方严，是翁独不屈。何必慕天生，饿夫自成佛。
惜春
史文卿（宋代）

秀麦条桑剪剪寒，锦屏残梦怯衣单。惜春只怕春归去，多插瓶花在处安。
宜沟晓发覆车
张问陶（清代）

旋辕一蹶夜模糊，覆辙徒劳戒仆夫。自恃神全能不死，莫誇马老尽知途。

回车陇坂空怀古，折臂公卿那到吾。记得家山携蜡屐，醉归从未倩人扶。
长松为风所拔
胡天游(元)（元代）

夜来颠风何太雄，吹折老夫屋后之长松。
长松吹折犹自可，有鹊养子巢其中。
巢倾子死鹊飞去，哀鸣嗷嗷绕他树。
向来自谓安如山，今日方知致身误。
呜呼！长松尚有吹折时，草藏之禽尤可嗤。
次和天童僧惠杲书记袖诗来访三首
陈著（宋代）

省话何须吞炭瘖，安贫便是直钩心。
看来世事真飘瓦，笑杀时流重注金。
戏效白傅体送姚删定
范浚（宋代）

倦客长年嗟久客，交游此地喜偕游。后溪水接前溪碧，小响峰连大响幽。

千里家山千里梦，一春风月一春愁。今朝共话明朝别，取醉君无不醉休。
晚春书事二首 其二
谢薖（宋代）

未曾留客十觞醉，已是飞花三月时。忽悟病来真老矣，倘逢圣处亦中之。

眼前用意半乾没，世上忘形皆白痴。谁似陶翁有名酒，呼儿觅纸又题诗。
偈颂七十二首
释祖钦（宋代）

量外机，格外句。
凡圣迷魂，佛祖罔措。
有来由，无本据，
声前切忌错举。
樊口
刘敞（宋代）

回舟武昌郭，暂往樊水上。樊水何清冷，樊山亦孤壮。

寿藤验百岁，乔木过十丈。绝俗殊崎岖，攀缘幸可傍。

林端见渔舍，户牖相背向。鸡犬鸣云中，神仙岂殊状。

昔闻元次山，于焉寄荒浪。邻里俱已非，陵谷平得丧。

茅茨固微物，芜灭不可访。向乏数卷书，终随众人葬。

清时易直道，末俗摈高尚。陈迹成渺茫，孤吟屡惆怅。
蜻蜓浦夜泊
陆游（宋代）

风雨忽如秋已深，短篷今夜系枫林。
溪翁那问市朝事，蔬食不生杯炙心。
横截烟波飞健鹘，远投沙渚落羁禽。
斯游谁道伤幽独，犹有残钟伴苦吟。
采石吊李太白
解缙（明代）

吾闻学士真风流，豪气直与元气侔。金銮殿上拜天子，叱呼宠幸如苍头。

贵妃捧砚恬不怪，力士脱靴惭复羞。平生落魄嬴得虚名留，也曾椎碎黄鹤楼，也曾踢翻鹦鹉洲。

也曾弃却五花马也，曾不惜千金裘。呼儿换取采石酒，花间满泛黄金瓯。

醉来问明月，月映金波流。大呼阳侯出江海，骑鲸直向北极游。

我来采石日已暮，潮生牛渚聊舣舟。白浪一江雪滚滚，黄芦两岸风飕飕。

我欲起学士，相与更唱酬。恐惊水底鱼龙眠不得，上天星斗散乱难为收。

草草留题吊学士，学士不须笑吾俦，磊落与尔同千秋。
贺郡守得江阴
敖陶孙（宋代）

检点诗篇方细读，忽传新渥照澄江。
荣公铜虎非渠事，旧忆河豚是此邦。
萧散盖公宜置舍，风流谢守想临窗。
他时我得扁舟去，直过凝香索酒缸。
立方和韵复和一首
葛胜仲（宋代）

属疾大废食，始进一麦麻。客至阙均礼，呼儿办瓜茶。

冷落乏胜事，病苦将日加。儿曹解人意，为泼闽岭芽。

山深生意足，香味冠百嘉。依稀仙掌露，彷佛石桥花。

过盏谢新法，失杯戒憎蛇。甘我舌三寸，浇我书五车。

馀沥均学子，少长各有差。何须待鞠卺，此段固已佳。

人生草头露，迅晷堪惊嗟。适意贫亦乐，钟鼎来何赊。

今朝复何幸，濯暑分流霞。苏息问苍生，欲泛牵牛槎。
用从军古云乐为韵贺杨觉甫干
李曾伯（宋代）

海宇材能盛，风云气类从。
一贤居上介，千里折遐冲。
咨事须孙楚，论诗得正封。
城东未为好，终不似乌龙。
阮云台阁学师重摹石鼓歌用东坡韵
陈鸿寿（清代）

我后坡公几辛丑，集古不见六一叟。石鼓又经七百年，点𪑮欲化长虹走。

涌盄渫㳿既聱牙，趩𧾨{豕唇}蜀讵适口。何如古癸字无多，畴兹疑案坛山后。

前年天藻重编排，抉剔文义还什九。其𦚎孔庶羉𣬎𣬎，亦有鱮鲤橐杨柳。

收缩元气归豪芒，转动天枢灿星斗。从臣才艺简选精，珍宜拱璧悬臂肘。

连江伪刻何足论，若粟去秕苗去莠。琅嬛仙人一代宗，龙文健笔苏韩友。

金石借证经史讹，斤权㞼殹悟鷇{孛殳}。天下流传秘本希，三百余字袭蝌蚪。

缅思苏李张窦徐，欧褚虞杜皆前耇。品评墨妙群推崇，猎碣潜驱犬羊嗾。

诸侯剑佩骋雄俊，锡以彤弓及鬯卣。大书深刻理则那，昭示日月振蒙瞍。

陈仓凤翔踪迹奇，不将荒幻等岣嵝。日炙雨淋致漫漶，要其气体弥深厚。

重摹安置郡学中，参订同观志某某。十三经版各辉映，凤翥龙翔属谁有。

由来作人邦家基，南山颂栲北山杻。竟拟兼金耀虓虎，青比朱丝约刍狗。

爱古端资汲绠深，如公真与颉籀偶。惜早沈沙更嵌金，遂令读者徒搔首。

岁年甲乙从缺略，毋怪亭林事攻掊。我闻神异靖康时，济河风大重莫取。

至今璧合珠亦联，圜桥左右离尘垢。文武成康流泽长，中兴遗迹蛟龙守。

贞珉况复树东南，文物声名长不朽。吴山峨峨浙水深，猗欤休哉万年寿。
菩萨蛮
张抡（宋代）

人间何处难忘酒。□□□□□□斗。不是慕荣华。惟愁月□□。

□□□□□。□□□□□。一盏此时慳。□□□□□。
宫词
王珪（宋代）

东宫降诞挺佳辰，少海星边拥瑞云。
中尉传开三日宴，翰林当撰洗儿文。
病中次韵张思广助教见寄二首 其二
贝琼（元代）

有泪如银烛，心灰却始乾。空瞻鸿雁远，不念鹡鸰寒。

江海浮吴阔，乾坤入楚宽。登楼重拟赋，落日在阑干。
题定光壁
赵善括（宋代）

护雨云初断，登山眼便明。
枫彫丹舞叶，松古绿摇声。
觉宿无穷老，禅关有底清。
小春天不冷，归路尚余情。
王太学至卿一子四岁未能言尝两遇大厄梦异僧获存或夙生有缘习也一绝纪之
胡应麟（明代）

似梦如痴画阁前，前身谁为问梯仙。三生我亦琼楼客，一堕风尘四十年。
北窗偶题
陆游（宋代）

帘外燕翩翩，归时在社前。
不辞飞渡海，来看赛丰年。
塞下曲赠翁东厓侍郎总制十八首 其十六
唐顺之（明代）

画戟森森清昼闲，指挥只是笑谈间。收将汉地教耕去，捕得蕃酋命纵还。
送常宁吴尉并属寄声吴交代尉比行余亦行追作此诗与之
赵蕃（宋代）

我有章贡役，而君亦解舟。飞腾今有路，憔悴不同谋。

黄甲昔簿尉，秘书行校雠。同年若同舍，好为话绸缪。
行至车骑关河南界尽处与亲知别
高叔嗣（明代）

山河未可尽，行处与春长。
驿路沙俱白，关门柳欲黄。
亲知还自反，离别各相望。
且缓征车发，中心恋故乡。
江月·十月晴江月
施闰章（清代）

十月晴江月，微风夜未寒。
依人光不定，照影思无端。
少壮随波去，关河行路难。
平生素心友，莫共此时看。
黄智通居士善住庵
释宗杲（宋代）

善住庵中人，从来无所住。
只这无住心，便是安身处。
书院杂咏 佛见笑
王十朋（宋代）

学得酴醾白，更能相继芳。金仙粲然笑，鼻观不多香。
乾明院碧鲜亭
梅尧臣（宋代）

坏衣削发远尘垢，蛇祖龙孙生屋後。
不等渭川千户侯，尺椽片屋何尝有。
方丈东头一亩余，中轩四面无窗牖。
青琼作枝钿为叶，丹凤未食苍鼠走。
细藤织榻白昼眠，寝浓鼻息如雷吼。
世间百事不历心，门外寒流彻溪口。
和陶悲从弟仲德韵哭陈泽民
吴芾（宋代）

年来朋旧少，大半已雕零。
人物如吾子，共谓上青冥。
行年才五十，叹惜负平生。
忆子初见我，我意已先倾。
爱子器识远，伫子功业成。
纵不登要路，亦必享遐龄。
贰邑曾未久，早已闻政声。
方将脱选调，荣养娱亲庭。
天公亦何事，于此独无情。
一旦弃我去，不复见仪形。
痛伤风月夜，空对酒尊盈。
除夕答秦京
王一鸣（明代）

孤城留翰墨，高咏豁心神。
岁晚悲游子，官卑忆古人。
鼓钟迎曙急，梅柳报春匀。
愧作长安梦，衣冠拜紫宸。
贺郑丞相
厉寺正（宋代）

耆艾何须比龟鹤，高深岂止如川岳。
但祈公永辄萝图，常诵缉熙比帝学。
赠画梅王文显
陆九渊（宋代）

子作寒梢已逼真，不须向上更称神。
由来绝艺知音少，只恐今人过古人。
以青䭀饭分送袭美鲁望因成一绝
张贲（唐代）

谁屑琼瑶事青䭀，旧传名品出华阳。应宜仙子胡麻拌，因送刘郎与阮郎。
醉蓬莱
仲殊（宋代）

骤西风凄惨，秋昊平分，晚收清书。素月潜生，倚危墙时候。渐照芳樽，前中孤影，喜暂时为友。醉学吴儿，狂歌乱拍，蹁跹双袖。

堪叹从来，误了词赋，进取才能，桂枝难勾。纵得虚名，与平生相负。缰锁尘埃，愿怀圭组，强剑眉低首。平地神仙，清凉世界，君曾知否。
瑞鹧鸪
邓肃（宋代）

北书一纸惨天容。花柳春风不敢穠。未学宣尼歌凤德，姑从阮籍哭途穷。

此身已落千山外，旧事回思一梦中。何日中兴烦吉甫，洗开阴翳放晴空。
过净梵寺吊周瑜城
萧赵琰（清代）

松涛听不尽，铁马去何之？只有僧归寺，更无人守陴。

乱莺公瑾曲，远岫小乔眉。多少徘徊意，春风解缆时。
高士亭题壁 其二
彭士望（清代）

柳尽烟犹在，寒波咽旧基。道徒存瓦甓，貌已易须眉。

坐见群芳歇，真难一木支。何人隔湖水，孤唱黍离离。
艳体 其一
罗秀惠（清代）

樱口脂香吮舌尖，阳台云雨梦魂添。通犀软语心头爽，贴麝芳剂鬓角纤。

媚眼迷离霜捣兔，画眉深浅月移蟾。昵人喉韵莺声细，黄绢题词信手拈。
张秉叔出紫云回銮图以示坐客因为赋之
孔武仲（宋代）

开元太平无兵戎，真人味道希夷中。
人间之乐已饶足，惟有青霄未追逐。
坐中谁似叶先生，以气为粮常辟谷。
朝登员峤夕昆仑，只与神游不要人。
忽逢邀携看月去，缥缈虚空生紫云。
蟾宫竟不容久住，仙乐飘飘送回去。
归来宫漏未移更，甲帐明釭宛如故。
汾水悲歌仙不成，梨园空没有遗声。
红尘如海涨朝市，从此无人游玉京。
饯洪帅张伯子华学尚书移镇京口
杨万里（宋代）

周家天球祇一只，张家今有双白璧。前称紫薇后文昌，衙官二白仆两唐。

金章玉句迭清锵，天孙云机织锦裳。松心竹节争老苍，冰壶水镜明秋霜。

君不见于湖先生掌纶綍，二典三谟才一笔。君不见笃素先生立朝端，五臣十乱半武间。

听履星辰践台斗，翻身凤池屈伸肘。梦入飞云卷雨帘，袖却筑岩作霖手。

滕王阁上唐阿舒，春生秋杀震江湖。吏部未见张尚书，春生尽有秋杀无。

江西十州百万户，父非姓召母非杜。也祇周人两句诗，岂弟君子民父母。

又去南徐作好春，落霞秋水亦眉颦。南徐父老错欣欣，玉皇催渠转鸿钧。
平江太守侍郎王公挽词三首 其一
孙觌（宋代）

燕颔封侯相，鹰扬国士风。金貂七叶贵，鼓角十州雄。

按节星轺动，埋轮虎穴空。谁令交一臂，已失大槐宫。
次韵东坡武昌西山诗
楼钥（宋代）

党论一兴谁可回，贤路荆棘争先栽。
窜流多能擅笔墨，囚拘或可为盐梅。
雪堂先生万人敌，议论磊落心崔嵬。
向来罗织脱一死，至今诗话存乌台。
凭高望远想宏放，眼界四海空无埃。
黄冈踏遍兴未尽，绝江浪破琉璃堆。
漫郎神交信如在，石为窊樽胜金罍。
邓侯先曾访遗迹，铭文深刻山之隈。
山荒地僻分埋没，二公前后搜莓苔。
元佑一洗人间怨，天地清宁公道开。
玉堂同念旧游胜，笔端万物挫欲摧。
时哉难得复易失，弟兄远过崖与雷。
北归天涯望阳羡，买田不及归去来。
我为长歌吊此老，恸哭未抵长歌哀。
酬章序臣二首
王之道（宋代）

老懒观梅喜见花，一枝聊复寄君家。
清香扑袂传春信，疏影摇窗借日华。
小小池塘从掩映，依依杨柳漫交加。
和羹风味今犹古，回首青青遂有涯。
上礼部侍郎陈情
施肩吾（唐代）

九重城里无亲识，八百人中独姓施。弱羽飞时攒箭险，

蹇驴行处薄冰危。晴天欲照盆难反，贫女如花镜不知。

却向从来受恩地，再求青律变寒枝。
长乐旧县
李士会（宋代）

千古空传长乐溪，谁知乐极已生悲。
凄烟断礎祝家市，落日荒城柳尹祠。
上起何年无信史，中更钜变有残碑。
青峰峰下踌躇意，说与时人未必知。
清明日次弋阳
权德舆（唐代）

自叹清明在远乡，桐花覆水葛溪长。

家人定是持新火，点作孤灯照洞房。
偈颂一百零二首 其四十三
释绍昙（宋代）

浪荡贪观野鸭儿，犯丛林合讲清规。鼻头捏破知惭愧，烧炷枫香供养伊。
春晚客怀 其七
王冕（元代）

贾谊治安策，虚劳渎圣明。
人民正凋瘵，豺虎恣纵横。
白水沈南国，青山没上京。
吾儒无可奈，老泪向天倾。
俸金既尽家人问所质物戏答
韩元吉（宋代）

十载栖迟櫑具客，一生憔悴扊扅歌。
典衣不为沽春酒，平昔无诗博饭箩。
蝶恋花
孙景文（元代）

净洗胭脂轻扫黛。斗草亭边，自拗梨花戴。一段心情空自爱。

风拗那得时常在。

屈指春光归已快。不掩珠帘，又恐东风怪。花影低将新月碍。

小阑干外深深拜。
九日与丹霞诸子登海螺峰绝顶，同赋用咸韵
成鹫（清代）

共携短策与长镵，采得茱萸手自缄。山路细通多宝塔，秋风先到七斤衫。

蝉声断续吟红叶，鹤语差池下碧杉。岁岁重阳得如此，终身不拟别螺岩。
和刘谊老君岩韵 其一
齐谌（宋代）

巨石何年此结成，老君肖像亦强名。以身为患言犹在，谩使时人分重轻。
塞儿曲 其三
屈大均（明代）

壮者食肥美，老者食其馀。黄羊与野马，毛血腥衣裾。
同朱克齐蒋教授游大梵寺二首 其一
贡奎（元代）

远客閒无计，微官欲赋归。偶寻幽寺去，颇觉俗情非。

涸泽饥鹰恋，高空独雁飞。西风如有意，向晚袭人衣。
和司录行县道中偶风雨有感之作六首 其五
陈渊（宋代）

山头漠漠烟藏树，山下潺潺水满溪。全胜长安花柳陌，万人尘里逐轮蹄。
寄德久舍人时将过吴门
敖陶孙（宋代）

昏花乱眼叹吾衰，宝带忘腰羡子宜。
碓下谁明能行者，瓮中聊子永禅师。
醉乡欲结无为社，劫火难烧见在诗。
忽忆扁舟洞庭路，霜螯斫雪点橙丝。
再住慧林和高观察韵
释怀深（宋代）

归来饱睡懒谈真，一任禅和喜作瞋。笑破野堂居士口，孤云去住也由人。
眉州鹿鸣宴
李石（宋代）

大比周三岁，登名蜀一涯。
圣贤元佑学，父子老苏家。
类省登槐市，清秋艳桂华。
生平晁董业，亲策对褒嘉。
盐山早发
崔晨（清代）

雾气隐城郭，水光沿路明。一天无月色，遍地是蛙声。

寺远钟初动，泥深客早行。前村在何处？隔树有鸡鸣。
宫词 其十
周彦质（宋代）

四海丰登五纬明，君王高拱守盈成。词臣合进烝崧颂，更向何年咏太平。
姑苏吴氏佳城八景
张宁（明代）

窈窕双亲墓，风光尽可伤。秋霜行浒墅，春雨泊横塘。

桥月影沉梦，寺钟声断肠。狮山迷望翠，虎阜映愁苍。

岩照情随夕，湖波泪共长。直须从葬日，心景两相忘。
九望 其四 望八桂
区大相（明代）

桂树生兮山南，沐玄云兮荫芳潭。擢修茎兮幽霭，布芳叶兮夕岚。

发华滋兮秋风，翔群羽兮鹓鸿。既拔萃兮高岭，复灌生兮玄冬。

扬芬兮素节，含贞兮嘉月。有美人兮伤离，揽岩桂兮为期。

信怀芳兮自保，又久要兮申之。去不来兮来不采，芳寂寂兮欲谁待。

嘉树茂兮岩间，桂父淹留兮往还。登楼兮长咏，望八桂兮杳难攀。
怀乡
喻凫（唐代）

秋风江上家，钓艇泊芦花。断岸绿杨荫，疏篱红槿遮。

鼍鸣积雨窟，鹤步夕阳沙。抱疾僧窗夜，归心过月斜。
山中
陈郁（宋代）

自入山中二十年，抗尘有道即为仙。差科难到耽闲地，种穫因无负郭田。

细事亦参齐物论，大还长勘娱真篇。诗成不敢题崖石，怕有江湖姓字传。
侨寄山居霍然几月凡见之於目闻之於耳者辄缀
王志道（宋代）

新竹成林犹带粉，早身出水便成针。
日长门巷无人过，一鉴齁齁夏木阴。
句 其五
鲍寿孙（宋代）

少日从游今老矣，残冬话别各凄然。
春日五首
刘克庄（宋代）

步入西峰不见人，数声涧鸟自啼春。
下山欲与唐碑语，先遣奴兵细拂尘。
沛中歌
柴望（宋代）

秦时日月汉山河，家计今谁与仲多。
天子不知天下贵，酒中惟唱沛中歌。
用前韵呈照老
李流谦（宋代）

吏部称文畅，愚溪进浩初。
深惭诋佛奏，更著广交书。
情契远犹合，义乘隣亦疎。
诧予无騃习，固自起犁锄。
北岳庙
贾岛（唐代）

天地有五岳，恒岳居其北。
岩峦叠万重，诡怪浩难测。
人来不敢叠，祠宇白日黑。
有时起霖雨，一洒天地德。
神兮安在哉，永康我王国。
观潮
王锡（南北朝）

风激沧溟立，惊涛拍翠峦。朝昏存大信，天地涌奇观。

皎日雷频作，秋江雪早寒。贾帆收欲尽，千里水弥漫。
四月二日二首 其二
吴景奎（元代）

抚景悲凉甚，临风感慨多。荆舒屯虎旅，沧海起鲸波。

世事遽如许，吾生奈老何。愁怀翻倒极，对酒不成歌。
和晦庵启蒙韵
丘葵（宋代）

有人见得地中雷，三十六宫从此回。
尽太虚中俱是易，底须龙马负图来。
到倪{奥下加山}回
陈著（宋代）

七十四岁已见境，九千百步尚寻山。
暗从今日逆数转，能得平生几日閒。
二十九日出暗门循城至北关登舟
项安世（宋代）

篮舆出郭转墙隈，欲老芙蕖尽意开。
天气已凉犹索热，官身得去未忙回。
舟行何物非诗句，病后无情是酒杯。
一笑团栾今在目，细挑灯火话蓬莱。
方氏侄女哀诗
刘克庄（宋代）

少也矜华整，俄而扫艳秾。
吾常才道韫，汝竟妻南容。
薄味宁蔬素，流芳欠管彤。
伯兄与邱嫂，净土必相逢。
试诸葛生笔因书所怀寄诸弟 其三
彭汝砺（宋代）

后生戒轻侮，初学慎嬉游。亲膝今霜鬓，家风祇布裘。

诗书起门户，文字取公侯。十上才犹拙，知音为汝忧。
庄椿岁 寿徐坦斋年伯，并寄原一、公肃
邹祗谟（清代）

鹿城绮席初开，气清天郎兰亭节。风飘紫燕，云迥青鸟，笙歌未节。

京陵娣姒，孝穆儿郎，千秋阀阅。羡三珠玉树，凌王铄谢，又早见宫袍曳。

老子胡床高据，对南楼、正谈风月。宫体诗拈，内尊酒赐，语传天阙。

绿简裁将，黄庭展罢，屏山香爇。到黑头将军归来，九转才成绛雪。
英连江口三庙
曾丰（宋代）

何处丈夫儿，不知名姓谁。
弟兄三恂相，上下两灵祠。
江海为疆域，风雷听指麾。
与人作方便，慷慨似生时。
庭中梅花正开用旧韵贻端伯
徐俯（宋代）

羌笛何劳塞北吹，江南何处不寒梅。千秋寂寂无人看，独树亭亭对客开。

偏为咨嗟惟尔念，是谁移种待君来。纵留一曲安能唱，恰似朝歌墨子回。
青障山（一作慈湖山）
张又新（唐代）

一派远光澄碧月，万株耸翠猎金飙。

陶仙谩学长生术，暑往寒来更寂寥。
同黎缜之吴子宪诸君饮蘧园得涯字
欧必元（明代）

竹径荒凉半亩斜，园居清绝大江涯。云迷洞壑千村暝，门锁山棋几树花。

高调遗风犹未泯，牙签书轴讵能誇。君看青草苍苔色，宁但柴桑处士家。
次韵钱济明访定力僧及寄吴行古三首 其三
邹浩（宋代）

万物递先死，憧憧尝未寂。中有不动尊，随方示形迹。

巨海何曾波，长天自来碧。谁令失坦途，认此躯七尺。

空华初无根，欣厌浪思忆。君今倘回光，奚须凿邻壁。
赠世杰进士谢病归潮阳
张诩（明代）

谢病初从海上归，西湖还款我柴扉。秋风恨不携君去，千仞冈头一振衣。
白虎亭新成二首 其一
郑廷鹄（明代）

窈窕见深谷，山门郁穹窿。高台何崔嵬，翠壁增长松。

攀萝一登何，新享报成功。嗟余始行役，夙心寄雕龙。

徘徊咏高调，千载闻清风。
次韵孚先兄宠示汲古佳章
李光（宋代）

瓮牖蓬窗守素风，弟兄来往一生中。祇凭六籍为修绠，岂有双梁架綵虹。

朝市山林非有异，众生心佛本来同。谁知白首维摩老，万事都将袖被蒙。
郑介道见访
许棐（宋代）

步头杨柳种多年，今日方维胜客船。扫石共看山色坐，枕书同听雨声眠。

溪羹旋煮莼丝滑，野饭新炊芡玉圆。不管归心忙似箭，强留吟过菊花天。
春草曲
薛季宣（宋代）

霰雪枝头寒已老，平芜一夜铺春草。江梅著子怯东风，花落满庭浑不埽。
次韵梁守登富览亭
林季仲（宋代）

绛人老矣休问年，万事灰心宁复然。
有客雅知林下趣，怜渠独得酒中天。
摩空雁影沈波底，照眼梅花破腊前。
雪意方浓君且住，行歌同挂杖头钱。
题僧泰恭院二首
温庭筠（唐代）

昔岁东林下，深公识姓名。尔来辞半偈，空复叹劳生。

忧患慕禅味，寂寥遗世情。所归心自得，何事倦尘缨。

微生竟劳止，晤言犹是非。出门还有泪，看竹暂忘机。

爽气三秋近，浮生一笑稀。故山松菊在，终欲掩荆扉。
诗三百三首 其一七八
寒山（唐代）

报汝修道者，进求虚劳神。人有精灵物，无字复无文。

呼时历历应，隐处不居存。叮咛善保护，勿令有点痕。
陪制帅宝学侍郎饮别金陵诸胜地
苏泂（宋代）

制阃三年名，亭台一日违。
江山云外款，鼓吹月中归。
夜气轻杯力，霜棱迫妓围。
明当趁朝谒，回首此依依。
照潺湲阁下池水
陆游（宋代）

平生不镊白，霜雪满鬓眉。
照水默自笑，已迫沟壑期。
慨然念归休，不计妻子饥；渠饥亦有命，我节讵可移？自我来桐江，实无负惸嫠，谗波如崩山，孤迹则已危。
陆子定何人，正恐君未知。
午枕梦剡曲，秋风吹钓丝。
杨柳枝
王恽（元代）

密叶阴阴汉将营，春风吹断鼓鼙声。
少年不说封侯事，柘弹铜丸落晓莺。
太平谷中玩水上花
韩偓（唐代）

山头水从云外落，水面花自山中来。一溪红点我独惜，

几树蜜房谁见开。应有妖魂随暮雨，岂无香迹在苍苔。

凝眸不觉斜阳尽，忘逐樵人蹑石回。
养疴杂诗 其十一
黄遵宪（清代）

竹外斜阳半灭明，卷帘欹枕看新晴。雨尘飘漾香烟袅，中有蛛丝屋角横。
送潜老赴东禅 其二
王十朋（宋代）

难弟难兄汉二龚，袈裟缝掖各清风。渊明已遂归田愿，莲社行将访远公。
金粟影 （白野达兼善隶颜）
释良琦（明代）

幽香栏槛绝低小，浑似毗耶丈室空。
金粟花浮双树月，白莲香散一池风。
感遇 其四
朱鹤龄（清代）

流云本无阴，日昏气随变。桂蠹非一朝，桃虫生隐患。

但见一叶秋，已知三阴晏。如何守蚩蚩，倚伏失前算。

天运忽已移，山花亦彫换。祸枢岂无因，徒令识者叹。
二老亭
舒岳祥（宋代）

人与松俱老，因名二老亭。
只惭吾发白，不及尔髯青。
佚史应同传，幽图总写形。
把杯长与对，我醉在渠醒。
寄王光禄
邓渼（明代）

荷巾蕙带日倘佯，犹忆先朝尚食忙。
万石家风承内史，一门叔父有中郎。
歌徵桃叶双鬟艳，酒布兰生百味香。
重恐干旄烦守相，扶筇多在果园坊。
奉和驾幸西池
余深（宋代）

春深琼苑百花明，拂晓銮舆下太清。綵仗六军严禁卫，虹桥千步跨仙瀛。

讲脩禊事垂游豫，欲与民心乐治平。扈跸两经来此地，独惭衰飒玷恩荣。
书三生石画图
释居简（宋代）

不觉担泉带月归，三生旧话水滨知。更酬十二年前约，何似晴檐一笑时。
谒岳庙
晁说之（宋代）

吴楚江淮接海涛，百龙有职驱鼋鳌。
空中甍桷森然见，天上云霓不得高。
穆穆冕旒严帝制，纷纷牲币自神皋。
不知岳帝从何帝，要是天曹各有曹。
南极祝融炎剑戟，东方太皞却旌旄。
若容羲仲篡羲叔，亦许帝舜囚帝尧。
牛斗吾乡如失位，奎娄鲁野岂专朝。
人间职分已颠倒，愿正天纪尊嶢嶢。
句
张即之（宋代）

十载几番闲往返，镛公为我添眼青。
戏用晁补之韵
苏轼（宋代）

昔我尝陪醉翁醉，今君但吟诗老诗。
清诗咀嚼那得饱，瘦竹潇洒令人饥。
试问凤凰饥食竹，何如驽马肥苜蓿。
知君忍饥空诵诗，口颊澜翻如布谷。
林徽猷挽章二首 其二
曹勋（宋代）

出镇温陵重，邻邦赖设施。未容推厚德，遽复见丰碑。

落日辉丹旐，凄风入素帷。便知馀庆在，绝笔看遗诗。
谨和老人初冬寓笔十绝
洪咨夔（宋代）

元子扫空桓氏业，窟郎荡尽李家风。
前人留得儿孙立，何患鸾枝不长桐。
嘲郑薰
佚名（唐代）

主司头脑太冬烘，错认颜标作鲁公。
书扇二首
赵文（宋代）

墙外数茎新竹，楼西一抹斜阳。
偶游蚁穴初觉，细听蝉声自凉。
十三日诵水生挑菜渚烟湿落梅村之句成诗十首 其二
韩淲（宋代）

元宵天气好，梅谢荠还生。野水浮烟雨，孤村带鸟声。
少年游 眠感，寄静仪姊
张秀端（清代）

放下帘栊，添将香片，小榻枕书眠。一阵轻阴，数声微雨，做弄送眠天。

评花斗草眠多事，最负是今年。半为怀人，半缘忆事，愁病不堪兼。
题红梅三首 其一
童冀（明代）

玉骨换丹砂，夜雪迷春色。欲学綵云飞，东风苦无力。
神户咏怀
张鸿（唐代）

浮海东来落拓身，谪留异国分沉沦。画墁求食宁吾志，击柝居卑只为贫。

山水自封真万户，功名遥望似三神。空言至竟难拯世，窃禄惟忧久负民。
太常引·非僧非俗不求仙
姬翼（元代）

非僧非俗不求仙。茅屋两三椽。白石与清泉。更谁问、桃源洞天。一炉香火，一瓯春雪，浇灌净三田。闲想谷神篇。忽不觉、松梢月圆。
寄外
丁渥妻（清代）

泪湿香罗帕，临风不肯乾。欲凭西去雁，寄与薄情看。
贻溪怀古十篇 其七 拟纶亭
俞充（宋代）

大厦不可扶，诰命已云绝。老臣坐深林，有泪化为血。

拟成丝纶言，救世心独切。溪流今尚清，夜夜澄孤月。
中秋清晖阁静坐，因思前二年石湖、四明赏月
范成大（宋代）

前年银界接天迷，去岁金盘涌海低。
漂泊相逢重一笑，秦淮东畔女墙西。
慧聚杂题 素琴堂
李乘（宋代）

长官发已星，强持牧羊箠。故山荒草堂，为贫不知耻。

衮衮敲朴荒，缨裾渍尘滓。子贱敬可高，七弦不离指。

今日到僧房，阴森翠堆几。数拳解巑岏，一泓粗清泚。

瑞草不知名，芬我胜兰芷。天籁更自然，世音亦何俚。

长官趣如何，依稀琴在此。返思子贱琴，未免尚宫徵。

弹与不弹间，一切聊尔耳。兀坐纵无言，汤汤寓流水。
江门早春
黄泰（明代）

阴云漠漠暗斜晖，人在高楼未可归。溪树乍含新雨露，山川空对旧柴扉。

孤村岁暮千寻梦，一客江春百事违。尊酒莫辞阮籍饮，海门风急柳烟微。
寄陆敦礼二首
李纲（宋代）

晋河太守况如何，日对溪山醉绮罗。肯念旧僚今逐客，强倾浊酒只悲歌。

闻说长桥跨海涯，碧天影浸白虹垂。自嗟羁束无因到，乞取君谟大字碑。
嘉鱼遇顺风
孔武仲（宋代）

晚雨落虽收，夜风鸣未已。
轻寒破秋梦，亦逐征人起。
闯篷问稿师，开帆已数里。
喧喧波拍岸，漠云覆水。
溅点如珠翻，涌澜若山峙。
白钫亦回翔，江豚相助喜。
余声更澎汃，掀兀席与几。
孤舟没复出，轻捷如可恃。
我生游四方，大半江湖裹。
吴会吊胥臣，潇湘寻帝子。
咏歌怀曩昔，往往成诗史。
此行又壮观，快欲插翼比。
雄豪爱宗悫，潇散追范蠡。
搥鼓佐倾觞，呼儿斫金鲤。
赠贤上人
释道潜（宋代）

恒山道人弃妻孥，坏衣祝发从浮图。爱缠欲网岂易脱，慧剑划断真须臾。

飘然云水出乡国，力学生死来东都。心猿意马就羁束，肯逐万境争驰驱。

回看旧事真一梦，清渭浊泾良自殊。楚山岁晚俄邂逅，雪屋对语依圆蒲。

劝子南游下吴越，小航短棹寻西湖。我家住处湖岸北，如椽翠竹森千株。

竹间扣扉试访我，定有猿鹤声相呼。
守居园池杂题·金橙径
文同（宋代）

金橙实佳果，不为土人重。
上苑闻未多，谁能为移种。
送友人还瑞昌
万斛泉（清代）

君反湓水侧，我归雉水头。两水虽异源，共入大江流。

江流亦何永，川流殊不息。汪洋指东海，各努奔赴力。
偈 其三
释善果（宋代）

松风清，霜月白。妙应无私，灵光烜赫。不用思量，何须拣择。

一句定乾坤，千古为标格。
无题二首 其二
曾习经（清代）

停辛伫苦不辞难，尚有秾华补坠欢。夜月楼台风力软，秋星帘坠露华寒。

故拈罗带摇环佩，自涴春衫近井阑。不种桃花种修竹，鸳雏时啄碧琅玕。
题梅溪深处
贡奎（元代）

古寺西边望眼平，人家何处断桥横。东风几树溪头雪，独鹤归来趁晚晴。
和梁签判颍州西湖十三题·临胜阁
苏颂（宋代）

近郭溪流一衣带，中流凫屿小蓬莱。
西园胜事凭高尽，到者踟蹰不忍回。
寄赠许璋少府
姚鹄（唐代）

若说君高道，何人更得如。公庭唯树石，生计是琴书。

诗句峭无敌，文才清有馀。不知尺水内，争滞北溟鱼。
禹穴
赵抃（宋代）

洞天三十六非虚，今古称奇事可书。深坎闭藏惟巨石，只应方士识龙居。
寿章儆庵师五十初度和韵四首 其一
何彦升（清代）

崚嶒风骨比神仙，不数诗狂与酒颠。寿世文章传后辈，名山丝竹写中年。

瑟琴偕老双鸠健，阊阖回春万象悬。恰羡家声方鹊起，经畬常获有人研。
赠权上人兼简其兄
释道潜（宋代）

豫章山川足灵气，天与四时滋万汇。翘然双干秀一门，儒释殊科道无异。

一操经术游广文，一事瓶盂寻祖意。功名生死两俱彻，论报君亲各无愧。

上人馀力擅风骚，三昧何妨间游戏。穷愁肯学郊与岛，高瞻已能追晋魏。

文章妙处均制馔，不放咸酸伤至味。少陵彭泽造其真，运斤成风有馀地。

眉阳老人文所宗，此语得之吾敢秘。斯君向上踏玄关，奔逸绝尘那可跂。
晚来
释斯植（宋代）

晚来无语立东风，一片闲情在碧空。
人老杜鹃浑不管，柳桦飞尽夕阳红。
次韵寄题文溪许氏秋圃
徐瑞（宋代）

我看黄花意甚长，纷纷萧艾不能荒。无论楚晋韩家事，万古秋风只自芳。
赠黄子先皇甫氏也因避地隐姓云
皇甫汸（明代）

范雎入秦庭，梅福游吴市。隐姓干相君，逃名类仙吏。

客逢江夏生，自谓西州裔。叔运遭崩乱，远迹甘留滞。

家本秦川人，身从越乡寄。披雾清明朝，利见飞龙位。

论难登石渠，烟煴吐经笥。述德诞吾宗，济美光遹世。

并载发江都，方舟涉淮泗。聊宣敦赏情，一慰羁离思。
晨步
释文珦（宋代）

茅堂清潄罢，随意涉西陵。
茅屋冰千柱，高峰雪一棱。
水浑潮已长，霞淡日初升。
更欲过前浦，渔舟唤不譍。
七哀诗三首·其二
王粲（两汉）

荆蛮非我乡，何为久滞淫。
方舟泝大江，日暮愁我心。
山冈有余映，岩阿增重阴。
狐狸驰赴穴，飞鸟翔故林。
流波激清响，猴猿临岸吟。
迅风拂裳袂，白露沾衣襟。
独夜不能寐，摄衣起抚琴。
丝桐感人情，为我发悲音。
羁旅无终极，忧思壮难任。
次安溪赵簿云津阁韵
陈宓（宋代）

西来一派接天流，谁结危栏占上游。
树蘸碧波元不暑，沙攒白鹭更宜秋。
沉酣胜处方知味，濡滞穷山未拙谋。
欲把君诗镵翠壁，声名长与此溪留。
登汝州等慈阁二绝句
宋庠（宋代）

槛外风烟洛汝通，宾簪禅毳此相从。
主人解选登临地，数片秋天六六峰。
示智悟道人
释咸杰（宋代）

智悟悟自心，不在一切处。
回首时观瞻，便是佛国士。
朝中措（渔父十首）
张抡（宋代）

吴松江影漾清辉。山远翠光微。杨柳风轻日永，桃花浪暖鱼肥。

东来西往，随情任性，本自无机。何事沙边鸥鹭，一声欸乃惊飞。
呈陆农师 其四
孔平仲（宋代）

用舍随时未是穷，躬耕何必返耕农。辰惟去速须行乐，木为非材尚见容。

口诵雅言披坠简，閒闻新语继华宗。小棠幽鸟依蕃府，付与花洲作附庸。
芦门归雁
王镃（宋代）

芦湾风带雁声愁，苹蓼花开水国秋。
望到钱唐门外路，晚凉人倚小红楼。
秋夕
朱熹（宋代）

秋风桂花发，夕露寒螀吟。岁月坐悠远，江湖亦阻深。

纷思宁复整，离忧信难任。终遣谁为侣，独此澹冲襟。
题桃花扇传奇 其二
侯铨（清代）

胭脂井畔事如何，扇底桃花溅血多。长板桥头寻旧迹，零香断粉满青莎。
饮酒城南门赠高子中
刘攽（宋代）

苍山际碧霄，绿树及山腰。青霭照残日，白云萦丽谯。

偶然成胜赏，长啸隔尘嚣。少驻飞凫舄，吾无独酌谣。
至凤凰山再作
朱熹（宋代）

门前寒水青铜阙，林外晴峰紫帽孤。记得南垞通柳浪，依稀全是辋川图。
漫兴二首
赵友直（宋代）

南轩梅雨晚来频，雨霁轩清尽可人。
不著东山双屐齿，偏宜渭水一丝纶。
愁中托酒无辞醉，梦里看花莫认真。
行乐随时吾事耳，乾坤何地不容身。
暮抵潭柘寺
鲍之钟（清代）

峰峰带夕阳，倏已落山背。参差楼殿影，远山藤萝外。

沿缘白石楼，豁开青莲界。郁然松桧深，金刹山门大。

撞钟千指集，洗钵诸天会。遂登般若坛，一览众峰最。

暝色到来迟，苍崖犹可绘。寻幽非易竟，日夕亦云愒。

一觉到僧床，潺潺枕边濑。
次韵子绍送春七绝 其一
周紫芝（宋代）

混沌七窍凿，可恨倏与忽。人生寒暑间，万古长出没。
杂咏 其二
边浴礼（清代）

狐裘毛氄凋，不及绨袍良。八珍寡调燮，反逊饼酩香。

庸夫侈外美，争效时世妆。试之利害涂，束手愁伥伥。

风刀刺肌肤，悔不谋蚕桑。掘井不及泉，何人恩渴羌。

流俗苦浮沈，君子蹈其常。
句
宋度宗（宋代）

尧舜传心惟以一，禹汤受命本乎中。
以月团为十二郎生日之寿戏为数小诗 其四
朱松（宋代）

生朝乐事记当年，汤饼何须半臂钱。吾算自知樽有酒，汝翁莫叹坐无毡。
路凤冈民部第中牡丹冬开寄题四首 其二
于慎行（明代）

沈香亭北醉多时，霜后依然绝代姿。道是经秋浑不解，先春早发向阳枝。
栗里华阳窝辞 栗里车及舆
王质（宋代）

跚跚以出，轧轧以趣。山攃浅草，溪滔深蒲。在我窝兮不可伤，竹竿潗潗桐油香，遮雨遮风遮夕阳。
满江红 寄剡中自醉兄
周密（宋代）

秋水涓涓，情渺渺、美人何许。还记得、东堂松桂，对床风雨。

流水桃花西塞隐，茂林修竹山阴路。二十年、历历旧经行，空怀古。

评砚品，临书谱。笺画史，修茶具。喜一愚天禀，一闲天赋。

百战徵求千里马，十年饾饤三都赋。问何如、石鼎约弥明，同联句。
题得鱼集史评
文天祥（宋代）

男儿生作事，豪杰死留名。
天运常相禅，江流自不平。
百年多险梦，千古有闲评。
诸父渊源在，吾犹及老成。
金陵杂兴二百首
苏泂（宋代）

清明过了日晴佳，九十韶光便有涯。
恨杀东风太豪横，夜来吹尽海棠花。
失鹤二首
薛能（唐代）

偶背雕笼与我违，四方端伫竟忘归。谁家白日云间见，

何处沧洲雨里飞。曾啄稻粱残粒在，旧翘泥潦半踪稀。

凭人转觉多相误，尽道皤然作令威。

华表翘风未可期，变丁投卫两堪疑。应缘失路防人损，

空有归心最我知。但见空笼抛夕月，若何无树宿荒陂。

不然直道高空外，白水青山属腊师。
无题·万里风波一叶舟
李商隐（唐代）

万里风波一叶舟，忆归初罢更夷犹。
碧江地没元相引，黄鹤沙边亦少留。
益德冤魂终报主，阿童高义镇横秋。
人生岂得长无谓，怀古思乡共白头。
过济源登裴公亭用闲闲老人韵四绝 其四
耶律楚材（元代）

碧湖风定水痕平，雪竹幽禽自好声。我羡清源高隐士，干戈人世不知兵。
云母泉诗
李华（唐代）

晨登玄石岭，岭上寒松声。朗日风雨霁，高秋天地清。

山门开古寺，石窦含纯精。洞彻净金界，夤缘流玉英。

泽药滋畦茂，气染茶瓯馨。饮液尽眉寿，餐和皆体平。

琼浆驻容发，甘露莹心灵。岱谷谢巧妙，匡山徒有名。

愿言构蓬荜，荷锸引泠泠。访道出人世，招贤依福庭。

此心不能已，寤寐见吾兄。曾结颍阳契，穷年无所成。

东西同放逐，蛇豕尚纵横。江汉阻携手，天涯万里情。

恩光起憔悴，西上谒承明。秋色变江树，相思纷以盈。

猿啼巴丘戍，月上武陵城。共恨川路永，无由会友生。

云泉不可忘，何日遂躬耕。
绣停针 呜鹤余音卷六
三于真人（元代）

道难说。要□悟般般，尽皆明彻。剔透玲珑，回光返照，不在拈花摘叶。动生差别。休举念、强生枝节。本来模样，清清净净，有何言说。须凭志猛烈。仗慧剑落处，斩钉截铁。击碎恩山，跳出爱海，打破虚空休歇。气神欢悦。运九阳、炼成红雪。彩霞影里，捧出一轮皓月。
千秋节有感二首 其二
杜甫（唐代）

御气云楼敞，含风綵仗高。仙人张内乐，王母献宫桃。

罗袜红蕖艳，金羁白雪毛。舞阶衔寿酒，走索背秋毫。

圣主他年贵，边心此日劳。桂江流向北，满眼送波涛。
和陶挽歌词三首
吴芾（宋代）

嗟我在生日，一饮数十觞。
有时无酒饮，亦复泼醅尝。
今日虽有酒，罗列在我傍。
对之徒自叹，与世隔风光。
所幸埋骨地，不离云外乡。
魂魄时一游，此乐犹未央。
秋声弹剑歌
邓云霄（明代）

美人拾得破愁物，中山一饮醉千日。丈夫气逐秋风高，何事摧残肮脏骨。

搔头不寐揽吾裳，巡檐中夜星琅琅。斗边紫气摇古狱，腰间老剑啼干将。

此剑手之二十年，千金燕赵未许前。吹毛雨落惜开匣，铅刀世上何纷然。

长啸倚天聊自宝，破山精力岂草草。剑兮持汝斩楼兰，漠南庭空刁斗闲。

燕然野碑久剥落，阴山妖血愁斑烂。剑兮持斩佞臣头，摇天封豕正炰炰。

一夫九首拔大木，当筵未许说庄周。剑兮持汝向侠客，易水萧萧虹已白。

秋风客散信陵门，夜雨人耕孟尝宅。徘徊弹剑且高歌，延津龙吼扬雄波。

鬼母秋郊何处哭，猿公竿杪时相过。起舞拔击盘莲花，星辰夜落乱如麻。

风胡薛烛皆肉眼，倾秦指晋君休誇。古来神物待知己，吾欲赠之有张华。
次韵杨侯见送游五峰
郭祥正（宋代）

飘然忽作五峰游，三伏谁知冷似秋。为在深云更深处，手提白羽看泉流。
致爽轩 其一
米芾（宋代）

水口痴云散，林梢爱景还。朝寒无物禦，拥鼻对西山。
偈颂五十一首
释道冲（宋代）

坐断十方国土，天上天下独尊底，
一步也行不得。口吞三世诸底，
世出世间俱透底，一句也说不得。
堪与衲僧为轨则。普化何似一头驴，
临济未是白拈贼。
上阳水窗旬宴得移字韵
张九龄（唐代）

河汉非应到，汀洲忽在斯。仍逢帝乐下，如逐海槎窥。

春赏时将换，皇恩岁不移。今朝游宴所，莫比天泉池。
初秋杂兴三首 其一
方一夔（宋代）

利欲驱人看罢休，人间岁月不停留。别愁万里沧江水，归梦五更黄叶秋。

贮腹谩誇李书簏，烂肠难拟董糟丘。老怀抑塞无人会，徙倚西风百尺楼。
送江巨源奉议
吕陶（宋代）

吴会儒林胜，坤维使节雄。人谁攀景躅，物自得清风。

缫玉尘埃外，冰壶恺悌中。教源资浚遵，治具费磨砻。

举向权衡见，难相畛域穷。章传青琐闼，梦彻紫真宫。

自昔文章手，能成造化功。夷途方阔步，公论况佥同。

昼永朝绅接，天高奏牍通。平生先远业，有以助尧聪。
刺桐花
王毂（唐代）

南国清和烟雨辰，刺桐夹道花开新。林梢簇簇红霞烂，

暑天别觉生精神。秾英斗火欺朱槿，栖鹤惊飞翅忧烬。

直疑青帝去匆匆，收拾春风浑不尽。
别何员外
元结（唐代）

谁能守清躅，谁能嗣世儒。吾见何君饶，为人有是夫。

黜官二十年，未曾暂崎岖。终不病贫贱，寥寥无所拘。

忽然逢知己，数月领官符。犹是尚书郎，收赋来江湖。

人皆悉苍生，随意极所须。比盗无兵甲，似偷又不如。

公能独宽大，使之力自输。吾欲探时谣，为公伏奏书。

但恐抵忌讳，未知肯听无。不然且相送，醉欢于坐隅。
乌栖曲
岑之敬（南北朝）

骢马直去没浮云，河渡冰开两岸分。鸟藏日暗行人息，空栖只影长相忆。

明月二八照花新，当垆十五晚留宾。
赵大资 其二
林希逸（宋代）

当年玉座语尤亲，荐士虽多不语人。天下短长才识尽，内中方寸纸来频。

仆穷分作米盐吏，公许宜为翰墨臣。回首摛文今梦断，长怀知己泪沾巾。
自遣用鲁山老僧韵
张即之（宋代）

心期万未一能偿，海角连宵梦帝乡。
白发易生时序短，青云难致道途长。
有方却病还吞药，无事消间只点香。
谁道官居寥落甚，许多风月满诗囊。
次韵吴推官 其五
韩淲（宋代）

十日之间我欲回，仍于真隐一尊开。东游西泛多情致，应喜其间得句来。
题薛判官秋溪烟竹
张舜民（宋代）

深墨画竹竹明白，淡墨画竹竹带烟。
高堂忽尔开数幅，半隐半见如自然。
洗耳亭
张诩（明代）

楚汉纷争兮，四海割据。上无尧德兮，畴识巢父。
鸡山十景 浮屠绾胜两首之二 其十一
徐弘祖（明代）

谁将手影布神通，仙掌淩空结构重。震旦名山膺九锡，巽门文笔插双峰。

翠微四壁开生面，金粟三天现法容。漫向慈恩誇做赋，滇南此日壮登封。
奉和登骊山高顶寓目应制
武平一（唐代）

銮舆上碧天，翠帟拖晴烟。绝崿纡仙径，层岩敞御筵。

云披丹凤阙，日下黑龙川。更睹南熏奏，流声入管弦。
宿借秋阁
桑调元（清代）

夜树辨虚窗，月色犹在岭。暗泉落寒滴，近竹摇碎影。

涎蜗四壁乾，露鹤一声警。清话强僧陪，跋烛趣更秉。

藤榻初著膝，梦游恍屡省。疥缀游客诗，古尘黯弗屏。

安得白社人，对案写清景。峥嵘抱冬心，松雪皓耿耿。

破冻上霄梯，天地极清冷。秋风日夜深，幽趣当续领。
如梦令（渊明行径）
张炎（宋代）

苔径独行清昼。瑟瑟松风如旧。出岫本无心，迟种门前杨柳。回首。回首。篱下白衣来否。
下塘
高翥（宋代）

河水新添三尺高，河边芦苇有龟巢。
波流夜夜飘渔箔，空点篮灯照树梢。
白云法师赞
释慧开（宋代）

伟哉大法师，逢难转坚牢。
不因登绝顶，争见白云高。
寄舅
崔涂（唐代）

中朝轩冕内，久绝甯家亲。白社同孤立，青云独并伸。

致君期折槛，举职在埋轮。须信尧庭草，犹能指佞人。
平上去入四首寄豫章旧同官 其一
孔平仲（宋代）

思君何时休，川长波悠悠。棋枰今生尘，诗筒谁相酬。

诸公皆才豪，吾衰惭非俦。犹当陪从容，重游东湖舟。
八六子 其二 叠前韵寄遐翁
吴湖帆（清代）

对青镫。晚烟寒月，茕茕冷淡无情。忆雾帐、沈香一缕，药炉愁绪千般，梦回又零。

天教无用书生。艳说莺啼燕语，危言虺走蛇惊。问甚处、能消太平离乱，雨丝云梦，总成泡影，徒嗟历历兴亡旧事，纷纷缰锁閒事争。

且门扃。休论是非醉醒。
次韵送刘左史去国
项安世（宋代）

手把东溪处士书，欹眠湖上小僧庐。
生僧人作侍臣看，自喜身今客子如。
去国祗堪千古重，看囊那得一钱馀。
二年两过刘郎洑，应为家林又少除。
营闲事
白居易（唐代）

自笑营闲事，从朝到日斜。浇畦引泉脉，扫径避兰芽。

暖变墙衣色，晴催木笔花。桃根知酒渴，晚送一瓯茶。
昉著灸数朝废吟累日继披佳会莫菲睚声亦贡七
李昉（宋代）

历官从宦复何如，冒宠叨荣最有余。
五载滥批黄纸勑，半生曾典紫泥书。
安民济物才无取，报国酬恩志未疏。
圣主忧边心正切，若为端坐自安居。
晚泊长芦赠南来邻船
刘攽（宋代）

沿溯同一川，风波情岂别。维舟暂相从，销忧自怡悦。

明发南北飞，离怀更秦越。
遣僧澄收刈潼阳
朱翌（宋代）

不潠田将获，东屯稼亦收。
厌烦吾老矣，为众子行不。
一粒生何处，千箱庆有秋。
灌溪明月饭，今日已无愁。
武山十四境 其八 望阳石
刘崧（元代）

巨石含光景，东蹲直海门。仙人何日下，晞发候晨暾。
野菊
王建（唐代）

晚艳出荒篱，冷香著秋水。
忆向山中见，伴蛩石壁里。
谢南雄林太守郊饯
叶元玉（明代）

先生饯我七松堂，风送松花入酒觞。四海幸逢真骨肉，百蛮应酒远冠裳。

歌成喜有清风在，醉后何妨古道长。欲谢次公惭不尽，便须挥翰写甘棠。
山梅
吴惟信（宋代）

寒锁孤山见所长，断桥水冷月如霜。自将一点春风恨，散作黄昏万斛香。
紫骝马歌辞
佚名（隋代）

烧火烧野田，野鸭飞上天。童男娶寡妇，壮女笑杀人。
景定甲子夏五三日王希夷兄有弄璋之庆是时希
金履祥（宋代）

七日已叨汤饼客，几时亲赏宁馨儿。
有崇佛子于今见，王氏多佳自古寄。
培养庆源惟一善，流传家学有馀师。
异时才气须名世，莫负先生卿相期。
示栽松僧
释清远（宋代）

一寸灵苗手自栽，前岗后陇作良材。敢将不朽传他日，唯把青青示后来。
红云亭即事五首
方回（元代）

池塘通磵水，篱落护柴门。
昔在承平日，谁知化育恩。
艰危多死徒，侥幸或生存。
予亦问关久，频来憩此村。
胡无人
张舜民（宋代）

洛阳一少年，善达古今事。
意欲隳单于，慨然陈五饵。
当时长安隳为笑，今日施行获其利。
信哉敢谓胡无人，岁岁叩关来请吏。
史知山光禄惠新茶并长歌倚韵答之
王缜（明代）

建溪雷信催雪雨，雀舌初生毛半竖。旋吹赐火试新茶，谏议元半赏音人。

分来粟粒奇芳具，独许诗肠知此味。自从陆氏著新经，初觉松涛忽泉沸。

黄金价重起西巴，紫笋香浮播押衙。玉乳碾尘消酒渴，月团飞凤破淫哇。

君歌明珠艳，我和欲垂鉴。君斗早战酣，我亦思鸣剑。

乃知草木才可荐，今古贤愚同口羡。嗟予性僻为吟苦，梦回昼漏初惊午。

七碗洗尽，万斛愁苦。
次韵答荆南王君行见寄七首 其二
项安世（宋代）

主家一妾三千当，教我育我如恐伤。如今弃妾归南阳，使我一苇凌苍茫。
游隋故都
陆敬（唐代）

洛城聊顾步，长想遂留连。水斗宫初毁，风变鼎将迁。

皋陶德不建，汾隅祀忽焉。宗祊旷无象，声朔缅谁传。

枌榆何冷落，禾黍郁芊绵。悲歌尽商颂，太息悯周篇。

来苏伫圣德，濡足乃乘乾。正始淳风被，人劳用息肩。

舞象文思泽，偃伯武功宣。则百昌厥后，于万永斯年。

兹辰素商节，灰管变星躔。平原悴秋草，乔木敛寒烟。

翻黄坠疏叶，凝翠积高天。参差海曲雁，寂寞柳门蝉。

兴悼今如此，悲愁复在旃。彷徨不忍去，杖策屡回邅。
满江红·踏遍江南
王淮（宋代）

踏遍江南，予岂为、解衣推食。谩赢得、烟波短棹，月楼长笛。看剑功名心已死，积薪涕泪今谁滴。想中原、一望一伤情，英雄客。形势地，还如昔。谈笑里，封侯觅。岂有於前代，无於今日。龙豹莫藏韬略手，犬羊快扫腥膻迹。看诸公、事业卜枭卢，何劳掷。
过潜沔
张开东（清代）

野花无数乱飘零，空屋都成水上萍。惟有堤边杨柳色，秋风犹向路人青。
陆严州惠剑南集
姜特立（宋代）

不蹑江西篱下迹，远追李杜与翱翔。
流传何止三千首，开阖无翱万丈光。
句到桐江賸深稳，气含玉垒旧飘扬。
未须料理林间计，蚤晚明堂要雅章。
闲咏二首 其一
陆游（宋代）

身似地行仙，心非欲界天。舆竿声轧轧，巾角影翩翩。

买菊穿苔种，怀茶就井煎。归来书绕坐，随处一欣然。
寄题龙门临伊堂兼呈奉先寺兴公
文彦博（宋代）

山僧知我思归意，为我临伊创草堂。闻说绕阶丛巨石，更须当槛植脩篁。

窗间东望乾元刹，门外南趋积庆庄。便拟半移生计去，不知何似畅师房。
古寿宫歌
虞淳熙（明代）

献陵当年筑寿宫，君王鞭石走石工。
马舆朝来还暮入，往来八骏如回风。
死生昼夜须臾在，霹雳一声辞大内。
遗舄人疑黄帝弓，自敛金衣抟大块。
不将玉斧修天门，不引玉液通天源。
营骨炼形水银海，至今龙蛰明珠浑。
何当疾雷飞猛雨，雨淋龙髯小臣负。
昔日殷勤筑夜台，于今直是冲霄路。
便使神孙一见之，削平五岳作丰碑。
金轮捶碎风轮坠，泉上宫中万丈旗。
君不见祥子岭西金银阙，不日灵台穿月窟。
愿将万寿祝尧年，穷卒两河归白骨。
静宜园二十八景诗 其十七 霞标磴
弘历（清代）

筑山嗤篑力，结宇喜天成。踏磴看霞起，披林纳月行。

惟因纡作直，却化险为平。九折何须比，因之见物情。
舟中望九华山
李中（五代）

排空苍翠异，辍棹看崔嵬。一面雨初歇，九峰云正开。

当时思水石，便欲上楼台。隐去心难遂，吟馀首懒回。

僧休传紫阁，屏歇写天台。中有忘机者，逍遥不可陪。